sagorsarker/bangla-wikipedia huggingface dataset:
ক্যাথরিন ফিটজপ্যাট্রিক

ক্যাথরিন লরেন ফিটজপ্যাট্রিক (; জন্ম: ৪ মার্চ, ১৯৬৮) মেলবোর্নে জন্মগ্রহণকারী প্রথিতযশা ও সাবেক অস্ট্রেলীয় প্রমিলা আন্তর্জাতিক ক্রিকেটার। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৯১ থেকে ২০০৬ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশ নিয়েছেন।
ঘরোয়া অস্ট্রেলীয় ক্রিকেটে ভিক্টোরিয়ান স্পিরিটের প্রতিনিধিত্ব করেছেন তিনি। দলে তিনি মূলতঃ ডানহাতে ফাস্ট বোলিং করতেন। এছাড়াও, ডানহাতে কার্যকারী ব্যাটিং করেছেন ক্যাথরিন ফিটজপ্যাট্রিক।
ঘরোয়া ক্রিকেটে ভিক্টোরিয়ান স্পিরিটের পক্ষে ১০৩টি খেলায় অংশ নেন। ১৯৯১ সালে আন্তর্জাতিক ক্রিকেট অঙ্গনে অস্ট্রেলিয়ার পক্ষে অভিষেক হয় তার। সমগ্র খেলোয়াড়ী জীবনে ১৩ টেস্টে অংশগ্রহণের সুযোগ পেয়েছেন ক্যাথরিন ফিটজপ্যাট্রিক। ২ ফেব্রুয়ারি, ১৯৯১ তারিখে অ্যাডিলেডে সফরকারী ভারতের বিপক্ষে টেস্ট ক্রিকেটে অভিষেক পর্ব সম্পন্ন হয় তার। ১৮ ফেব্রুয়ারি, ২০০৬ তারিখে একই দলের বিপক্ষে একই মাঠে সর্বশেষ টেস্টে অংশ নেন।
টেস্টে ১৬.৮৮ গড়ে ১৫২ রান তুলেছেন। তন্মধ্যে, একটি অর্ধ-শতরানের ইনিংস ছিল। ১৯.১১ গড়ে ৬০টি টেস্ট উইকেট পেয়েছেন। তার তুলনায় কেবলমাত্র আরেকজন অস্ট্রেলীয় মহিলা ক্রিকেটার অধিকসংখ্যক টেস্ট উইকেট লাভের অধিকারী। ১০৯টি একদিনের আন্তর্জাতিক খেলায় অংশ নিয়ে ১৬.৫৯ গড়ে ৬৫১ রান এবং ১৬.৭৯ গড়ে ১৮০ উইকেট তুলে নিয়েছেন। ওডিআই উইকেট লাভের দিক দিয়ে যে-কোন মহিলা ক্রিকেটারের পক্ষে সর্বোচ্চ। পরবর্তীতে, মে, ২০১৭ সালে ভারতের ঝুলন গোস্বামী তার রেকর্ড ভঙ্গ করেন। ১৯৯৭ ও ২০০৫ সালের মহিলাদের ক্রিকেট বিশ্বকাপের শিরোপা বিজয়ী অস্ট্রেলিয়া দলের অন্যতম সদস্য ছিলেন।
২০০৪ সালে অস্ট্রেলিয়ান ইন্টারন্যাশনাল বর্ষসেরা মহিলা ক্রিকেটার পুরস্কারে ভূষিত হন। ২০১৯ সালে ডিন জোন্স ও বিলি মারডকের সাথে একত্রে অস্ট্রেলীয় ক্রিকেট হল অব ফেমে অন্তর্ভুক্ত হন।
মার্চ, ২০০৭ সালে আন্তর্জাতিক ও রাজ্য ক্রিকেট থেকে আনুষ্ঠানিকভাবে অবসর গ্রহণের কথা ঘোষণা করেন তিনি। এরপর তিনি কোচিং জগতের দিকে ধাবিত হন। আন্তর্জাতিক ক্রিকেট থেকে অবসর গ্রহণের দুই মাস পর মে, ২০০৭ সালে অস্ট্রেলিয়ার ভারপ্রাপ্ত প্রধান কোচ হিসেবে যোগদান করেন। ১৩ মার্চ, ২০১৫ তারিখে এ দায়িত্ব থেকে অব্যহতি দেয়া হয়।
ক্রিকেটের বাইরে তিনি ‘লিটল ব্রিটেন’ পছন্দ করেন। এএফএলে ক্যাঙ্গারুজ দলের সমর্থক। খেলাবিহীন অবস্থায় মহিলা ডাককর্মী হিসেবে কাজ করেন।
বিশ্বের সর্বাপেক্ষা দ্রুতগতিসম্পন্ন মহিলা পেস বোলারের স্বীকৃতি পেয়েছেন। ঘণ্টায় ১২৫ কিলোমিটার গতিবেগে বোলিং করেছেন তিনি। ১৬ বছরের অধিক সময় বিশ্বের দ্রুতগতিসম্পন্ন বোলার ছিলেন। দুইবার ঘণ্টায় ৭৫ মাইল বেগে বোলিং করার রেকর্ড গড়েন। খেলার উত্তরণকল্পে অনেকাংশে বিখ্যাত ক্রিকেটার গ্লেন ম্যাকগ্রা’র বোলিং ভঙ্গীমা অনুসরণ করেছিলেন।
টেস্টে ১.৯১ গড়ে ও একদিনের আন্তর্জাতিকে ৩.০১ গড়ে ওভার প্রতি রান দিয়েছেন। অসম্ভব পরিশ্রম করে জুন, ২০০৫ সালে প্রথম প্রমিলা বোলার হিসেবে ১৫০টি ওডিআই উইকেট পান। এছাড়াও, ১০০ ওডিআই খেলায় অংশগ্রহণের মাইলফলক স্পর্শ করেন। অক্টোব, ২০০৬ সালে রোজ বোল সিরিজে নিউজিল্যান্ডের বিপক্ষে এ কীর্তি গড়েন। ঐ মাসেই প্রথমবারের মতো আইসিসি বর্ষসেরা মহিলা খেলোয়াড়ের সংক্ষিপ্ত তালিকায় তাকে রাখা হয়েছিল। তবে, দলীয় সঙ্গী কারেন রোল্টন এ মর্যাদার অধিকারী হন।
মহিলাদের ওডিআইয়ের ইতিহাসে বয়োঃজ্যেষ্ঠ হিসেবে পাঁচ-উইকেট লাভের অধিকারী হন। এ সময় তার বয়স ছিল ৩৭ বছর ৩৫৮দিন।
গণপূর্ত অধিদপ্তর

গণপূর্ত অধিদপ্তর একটি সরকারী বিভাগ যা সরকারি সংস্থা ও সংস্থার ভবন ও কাঠামো নির্মাণের জন্য দায়বদ্ধ। এর সদরদপ্তর ঢাকা, বাংলাদেশ -এ অবস্থিত। এটি গৃহায়ন ও গণপূর্ত মন্ত্রণালয়ের অধীনে কাজ করে থাকে।
এ বিভাগ দ্বারা সম্পাদিত বেশিরভাগ কাজগুলি সরকারি স্থাপত্য বিভাগ দ্বারা পরিকল্পিত হয়। এটি একজন প্রধান প্রকৌশলীর নেতৃত্বে পরিচালিত হয়।
ভিশন: রুপকল্প ২০৪১ কে সামনে রেখে ডিজিটাল বাংলাদেশ গড়ে তোলার লক্ষে সরকারের উন্নয়ন পরিকল্পনার আওতায় উন্নয়নশীল দেশের সকল চ্যালেঞ্জ মোকাবেলা পূর্বক যুগোপযোগী অবকাঠামো নির্মাণসহ প্রাতিষ্ঠানিক ও আবাসিক সুবিধাদি সুনিশ্চিত করা।
মিশন: সর্বশেষ প্রকৌশল প্রযুক্তিগত কলাকৌশলের সর্বোত্তম প্রয়োগের দ্বারা পরিবেশ বান্ধব, নিরাপদ ও টেকসইভাবে সকল প্রকার সরকারি দপ্তর, বাসভবন ও অন্যান্য স্থাপনা নির্মাণ এবং সরকারি কেপিআই স্থাপনাসমূহ সহ সকল প্রকার সরকারি অবকাঠামো সমূহের সুষ্ঠু রক্ষণাবেক্ষণ কাজ নিশ্চিত করণ।
সরকারী সকল ধরনের ভৌত ও সামাজিক অবকাঠামো নির্মাণ।
 গণপূর্ত অধিদপ্তরের কাজের ক্ষেত্র:
থিওডোর ড্রাইজার

থিওডোর হারমান আলবার্ট ড্রাইজার (; ২৭ আগস্ট ১৮৭১ - ২৮ ডিসেম্বর ১৯৪৫) ছিলেন একজন মার্কিন ঔপন্যাসিক ও সাংবাদিক। তার উল্লেখযোগ্য উপন্যাসসমূহ হল "সিস্টার ক্যারি" (১৯০০) ও "অ্যান আমেরিকান ট্র্যাজেডি" (১৯২৫)।
ড্রাইজার ১৮৭১ সালের ২৭শে আগস্ট ইন্ডিয়ানা অঙ্গরাজ্যের টেরে হাউটে শহরে জন্মগ্রহণ করেন। তার পিতা জন পল ড্রাইজার ও মাতা সারা মারিয়া (প্রদত্ত নাম: শানাব)। জন জার্মানির মায়েন থেকে আগত জার্মান অভিবাসী এবং সারা ওহাইওর ডেটনের নিকটবর্তী মেনোনিট ফার্মিং কমিউনিটির বাসিন্দা ছিলেন।
দীনেশ বাজাজ

দীনেশ বাজাজ হলেন একজন ভারতীয় রাজনীতিবিদ যিনি সর্বভারতীয় তৃণমূল কংগ্রেসের রাজনীতির সাথে যুক্ত। তিনি একবার পশ্চিমবঙ্গ বিধানসভার সদস্য হিসেবে নির্বাচিত হয়েছিলেন। তার বাবা সত্যনারায়ণ বাজাজও পশ্চিমবঙ্গ বিধানসভার বিধায়ক হিসেবে নির্বাচিত হয়েছিলেন।
দীনেশ বাজাজ ২০০৬ সালে জোড়াসাঁকো থেকে পশ্চিমবঙ্গ বিধানসভার সদস্য হিসেবে নির্বাচিত হন। ২০১১ ও ২০১৬ সালের বিধানসভা নির্বাচনে তিনি প্রতিদ্বন্দ্বিতা করেন নি।
বাসুদেব আচার্য

বাসুদেব আচার্য (জন্ম: ১১ জুলাই ১৯৪২ মৃত্যু:১৩ নভেম্বর ২০২৩) একজন ভারতীয় রাজনীতিবিদ এবং ভারতের কমিউনিস্ট পার্টি (মার্ক্সবাদী) রাজনৈতিক দলের নেতা ছিলেন। তার পরিবার মূলত তামিলনাড়ুর বাসিন্দা হলেও তারা কয়েক প্রজন্ম ধরে বাংলায় বসবাস করছেন। তিনি নিজেকে বাঙালি হিসাবেই বিবেচনা করেন।
প্রয়াত কানাই লাল আচার্য ও শ্রীমতি কনক লতা আচার্যের পুত্র, তিনি পুরুলিয়া জেলার বেরোতে জন্মগ্রহণ করেছিলেন। তিনি পুরুলিয়া জেলার আদ্রা ডাকঘরের আওতাধীন কাঁটারাঙুনিতে বসবাস করতেন। তিনি এম.এ এবং বি.টি.।
মৃত্যু: ১৩ নভেম্বর ২০২৩ হায়দ্রাবাদে একটি বেসরকারি হাসপাতালে তিনি শেষ নিঃশ্বাস ত্যাগ করেন।
তিনি ১৯৮০ সালে বাঁকুড়া নির্বাচনী এলাকা থেকে প্রথমবারের মতো সপ্তম লোকসভায় নির্বাচিত হয়েছিলেন। পরবর্তীকালে, তিনি ১৯৮৪, ১৯৮৯, ১৯৯১, ১৯৯৬, ১৯৯৮, ১৯৯৯, ২০০৪ এবং ২০০৯ সালে একই আসন থেকে লোকসভায় পুনর্নির্বাচিত হন। তিনি পঞ্চদশ লোকসভায় সিপিআই (এম) সংসদীয় দলের নেতা ছিলেন।
তিনি রেলওয়ের কমিটির সভাপতি এবং বিধি কমিটি, সাধারণ উদ্দেশ্য কমিটি, সংসদ কমপ্লেক্সে সুরক্ষা বিষয়ক কমিটি এবং সংসদ ভবনে জাতীয় নেতাদের প্রতিকৃতি / মূর্তি স্থাপন কমিটির সদস্য ছিলেন। তিনি সিআইটিইউ এর সর্বভারতীয় উপ-সভাপতিদের মধ্যে একজন। ১৯৮০ সালে তিনি প্রথমবারের মতো সংসদ সদস্য নির্বাচিত হন। ১৯৮১ সালে তাকে ভারতের কমিউনিস্ট পার্টি (মার্কসবাদী)র পুরুলিয়া জেলা কমিটিতে সচিবালয়ের সদস্য করা হয়। ১৯৮৪ সালে, তিনি আবার লোকসভায় নির্বাচিত হন। ১৯৮৫ সাল থেকে তিনি সিপিআই (এম) পশ্চিমবঙ্গ রাজ্য কমিটির সদস্য। তিনি ১৯৯০ থেকে ১৯৯১ সাল পর্যন্ত পাবলিক আন্ডারটেকিংস কমিটির চেয়ারম্যান হিসাবে দায়িত্ব পালন করেছেন।
১৯৯০ থেকে ১৯৯৬ পর্যন্ত তিনি রেলপথ মন্ত্রকের পরামর্শক কমিটির সদস্য ছিলেন। তিনি পর্যায়ক্রমে ১৯৮৯, ১৯৯১, ১৯৯৬, ১৯৯৮, ১৯৯৯, ২০০৪ এবং ২০০৯ সালে লোকসভায় নির্বাচিত হয়েছিলেন। ১৯৯৩ থেকে ৯৬ পর্যন্ত তিনি সরকারী নিশ্চয়তা কমিটির চেয়ারম্যান ছিলেন। ১৯৯৬-৯৭ সালে তিনি রেল কমিটির চেয়ারম্যান এবং শিল্প মন্ত্রকের পরামর্শক কমিটির সদস্য ছিলেন। ১৯৯৮-৯৯ সালে তিনি বিদ্যুতের উপ-কমিটি এবং শক্তি সম্পর্কিত কমিটির আহ্বায়ক ছিলেন এবং রেলপথ মন্ত্রকের পরামর্শক কমিটির বিশেষ আমন্ত্রিত ছিলেন।
১৯৯৯-২০০৪ এর মধ্যে তিনি দরখাস্ত কমিটির চেয়ারম্যান ছিলেন। ২০০৪ থেকে ২০১৪ সাল পর্যন্ত তিনি চতুর্দশ লোকসভায় সিপিআই (এম)এর সংসদীয় পার্টির নেতা, লোকসভার চেয়ারম্যান এবং বেশ কয়েকটি সংসদীয় কমিটির সদস্য ছিলেন। ২০০৭ সালে তাকে রেলওয়ের কমিটির চেয়ারম্যান করা হয়। ২০০৮ সালে, তিনি কোয়েম্বাটুরে অনুষ্ঠিত ১৯তম পার্টির কংগ্রেসে কমিউনিস্ট পার্টি অফ ইন্ডিয়া (মার্কসবাদী)র কেন্দ্রীয় কমিটির সদস্য হিসাবে নির্বাচিত হয়েছিলেন। ২০০৯ সালে তিনি পঞ্চদশ লোকসভায় সিপিআই (এম) এর সংসদীয় পার্টির নেতা হিসাবে পুনরায় নির্বাচিত হয়েছিলেন। আগস্ট ২০০৯ সাল থেকে তিনি কৃষি কমিটির চেয়ারম্যান হিসাবে দায়িত্ব পালন করছেন। সংসদ সদস্য হিসাবে তিনি বেশ কয়েকটি দেশ সফর করেছেন।
তিনি একজন বয়োজ্যেষ্ঠ ট্রেড ইউনিয়ন নেতা ছিলেন।
যোহানেস কৎজ

যোহানেস জ্যাকোবাস কজি কৎজ (; জন্ম: ৭ আগস্ট, ১৮৭৯ - মৃত্যু: ৭ জুলাই, ১৯৩১) পশ্চিম কেপের হোপফিল্ড এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯০২ থেকে ১৯০৭ সময়কালে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্স ও গটেং দলের প্রতিনিধিত্ব করেন। দলে তিনি মূলতঃ ডানহাতি ফাস্ট বোলিং করতেন। এছাড়াও, নিচেরসারিতে ডানহাতে কার্যকরী ব্যাটিংশৈলী প্রদর্শন করতেন ‘কজি’ ডাকনামে পরিচিত যোহানেস কৎজ।
১৯০২-০৩ মৌসুম থেকে ১৯১০-১১ মৌসুম পর্যন্ত যোহানেস কৎজের প্রথম-শ্রেণীর খেলোয়াড়ী জীবন চলমান ছিল। তিনি তার সময়কালের অন্যতম দ্রুতগতিসম্পন্ন বোলার হিসেবে সবিশেষ পরিচিতি লাভ করেছিলেন।
টম রিচার্ডসনের ন্যায় তিনি দম বজায় রেখে সারাদিন বোলিং করতে পারতেন। তবে, প্রায়শঃই স্লিপ অঞ্চল দিয়ে তার বল বেরিয়ে যেতো। দলীয় সঙ্গীদের কোন একজন মন্তব্য করেছিলেন যে, ফিল্ডারদেরকে শেখানোর জন্যে নিজে বোলিং করে স্লিপে তার অবস্থান থাকাটাই ভালো হতো। দীর্ঘ দূরত্ব নিয়ে বোলিং কর্মে অগ্রসর হতেন। দুই আঙ্গুলে বল রেখে বোলিংকর্মে অগ্রসর হতেন।
১৯০১ থেকে ১৯১০ সালের মধ্যে বড় ধরনের খেলায় ১৭.৯৬ গড়ে ৩৩১ উইকেট পেয়েছেন। তন্মধ্যে, দুইটি হ্যাট্রিকের সন্ধান পেয়েছেন তিনি। ১৯০২-০৩ মৌসুমে পোর্ট এলিজাবেথে ট্রান্সভাল বনাম গ্রিকুয়াল্যান্ড ওয়েস্টের মধ্যকার খেলায় সেরা বোলিং পরিসংখ্যান দাঁড় করান। ১৯০৬-০৭ মৌসুমে ৫৪ উইকেট পান। প্রিটোরিয়ায় ওয়েস্টার্ন প্রভিন্স বনাম অরেঞ্জ ফ্রি স্টেটের মধ্যকার খেলায় ৯০ রানে খরচায় ১৩ উইকেট লাভ করেছিলেন।
সমগ্র খেলোয়াড়ী জীবনে তিনটিমাত্র টেস্টে অংশগ্রহণ করেছেন যোহানেস কৎজ। ১৮ অক্টোবর, ১৯০২ তারিখে জোহেন্সবার্গে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ১ জুলাই, ১৯০৭ তারিখে লর্ডসে স্বাগতিক ইংল্যান্ড দলের বিপক্ষে সর্বশেষ টেস্টে অংশ নেন তিনি।
১৯০১, ১৯০৪ ও ১৯০৭ সালে দক্ষিণ আফ্রিকা দলের সাথে ইংল্যান্ড গমন করেন। তন্মধ্যে, ১৯০৪ সালে সফরে ১০৪টি প্রথম-শ্রেণীর উইকেট লাভে সক্ষমতা দেখান। প্রথম দুই সফরে সবিশেষ কৃতিত্বের পরিচয় দেন। টাম ওয়ার্নার ঐ পর্যায়ে তাকে গতির দিক দিয়ে কর্টরাইটের পর স্থান দেন।
টেস্টে তিনি তেমন সফলতা পাননি। ১৯০২-০৩ মৌসুমে সফরকারী অস্ট্রেলিয়া দলের বিপক্ষে সুন্দর বোলিং করেছিলেন। ভিক্টর ট্রাম্পার, ক্লেম হিল, সিড গ্রিগরি ও রেজি ডাফের উইকেট পেয়েছেন। ১৯০৭ সালে লর্ডসে গিলবার্ট জেসপের কাছে তার বোলিং বেশ মার খেয়েছিল।
ক্রিকেট খেলা থেকে অবসর গ্রহণের পর নিউল্যান্ডসে মাঠ কর্মকর্তার ভূমিকায় অবতীর্ণ হয়েছিলেন। ৭ জুলাই, ১৯৩১ তারিখে ৫১ বছর বয়সে হৃদযন্ত্রক্রীয়ায় আক্রান্ত হয়ে রোন্দেবশ এলাকায় যোহানেস কৎজের দেহাবসান ঘটে।
সুতারপাড়া ইউনিয়ন, করিমগঞ্জ

সুতারপাড়া ইউনিয়ন কিশোরগঞ্জ জেলার করিমগঞ্জ উপজেলায় অবস্থিত।
করিমগঞ্জ উপজেলা সদর থেকে ১০ কিলোমিটার পাকা রাস্তা অতিক্রম করে সুতারপাড়া ইউনিয়নের প্রবেশদ্বার চামটা বন্দর হয়ে ইউনিয়নে আসা যায়।
এছাড়াও চামটা বন্দর থেকে নদী পথে সুতারপাড়া ইউনিয়নের বিভিন্ন গ্রামে যাওয়া যায়।
অত্র ইউনিয়নের কাঁচা রাস্তার দৈর্ঘ্য ৩০ কিলোমিটার এবং পাকা রাস্তার দৈর্ঘ্য ৫০০ মিটার।
সুতারপাড়া ইউনিয়নের মোট আয়তন ৭৪৫১ একর বা ৩০.১৫৩ বর্গকিলোমিটার।
২০১১ সালের হিসাব অনুযায়ী সুতারপাড়া ইউনিয়নের মোট জনসংখ্যা ১৫,৮৪২ জন।
শিক্ষা ব্যবস্থায় উন্নয়নের লক্ষ্যে অত্র ইউনিয়নে রয়েছে ৮টি প্রাথমিক বিদ্যালয় এবং ৩টি মাদ্রাসা।
সুতারপাড়া ইউনিয়নে হাটবাজারের সংখ্যা দুইটি।
ইউনিয়নের বর্তমান চেয়ারম্যান জনাব হারুন-অর-রশীদ
সুতারপাড়া ইউনিয়নে রয়েছে মোট ২৩টি মসজিদ।
অত্র ইউনিয়নে খালের সংখ্যা মোট ১৪টি।
সুতারপাড়া ইউনিয়নে বিল ও জলমহাল রয়েছে ৬টি।
১৯৭১ সালে মুক্তিযুদ্ধে অংশগ্রহণ করা বীর মুক্তিযোদ্ধার সংখ্যা ১৩জন।
সাদাছড়ি নিরাপত্তা দিবস

আন্তর্জাতিক সাদাছড়ি নিরাপত্তা দিবস মার্কিন যুক্তরাষ্ট্রে একটি জাতীয় দিবস। ১৯৬৪ সাল থেকে প্রতি বছরের ১৫ ই অক্টোবর দিবসটি পালিত হয়। অন্ধ বা দৃষ্টি প্রতিবন্ধী এবং অন্ধত্ব এবং স্বাধীনতার হাতিয়ারের প্রতীক, সাদা বেতের লোকদের কৃতিত্ব উদ্‌যাপনের জন্য তারিখটি আলাদা করা হয়েছে।
১৯৬৪ সালে ৬ অক্টোবর মার্কিন কংগ্রেসের একটি যৌথ রেজোলিউশন, H.R. ৭৫৩, প্রকশনা হিসাবে আইনে স্বাক্ষরিত হয়। এই রেজুলেশনটি মার্কিন যুক্তরাষ্ট্রের রাষ্ট্রপতিকে প্রতিবছরের ১৫ ই অক্টোবরকে "সাদাছড়ি নিরাপত্তা দিবস" হিসাবে ঘোষণা করার অনুমতি দেয়।
রাষ্ট্রপতি লিন্ডন বি জনসন যৌথ রেজুলেশন পাস হওয়ার কয়েক ঘণ্টার মধ্যে প্রথম সাদাছড়ি নিরাপত্তা দিবস ঘোষণাপত্রে স্বাক্ষর করেন।
২০১১ সালে, সাদাছড়ি নিরাপত্তা দিবসকে প্রেসিডেন্ট বারাক ওবামা দ্বারা অন্ধ আমেরিকানদের সমতা দিবস নামকরণ করা হয়েছিল। 
দৃষ্টিপ্রতিবন্ধীদের অধিকার নিয়ে কাজ করা বিশ্বের বিভিন্ন সংস্থা বিভিন্ন আয়োজনের মধ্য দিয়ে এ দিবসটি পালন করে।
লায়নস ইন্টারন্যাশনালের হিসাবমতে, বিশ্বে ২৮ কোটি ৫০ লাখ মানুষ পুরোপুরি ও আংশিকভাবে চোখে দেখে না। এসব দৃষ্টিপ্রতিবন্ধী মানুষ চলাচলের জন্য হাতে সাদাছড়ি ব্যবহার করে থাকে, যাতে যারা চোখে দেখে তারা যাতে তাদের চলাচলে সহযোগিতা করে। নিরাপদে সড়কে ও অন্যান্য স্থানে চলাচলের সুযোগ করে দেওয়ার প্রতীক হিসেবে সাদাছড়ির ব্যবহার করা হয়।
গ্রানভিল ডি সিলভা

গ্রানভিল নিশঙ্কা ডি সিলভা (; জন্ম: ১২ মার্চ, ১৯৫৫) কলম্বোয় জন্মগ্রহণকারী প্রথিতযশা ও সাবেক শ্রীলঙ্কান আন্তর্জাতিক ক্রিকেটার।</small> শ্রীলঙ্কা ক্রিকেট দলের অন্যতম সদস্য ছিলেন তিনি।
১৯৮৩ থেকে ১৯৮৫ সময়কালে সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, নিচেরসারিতে ডানহাতে ব্যাটিং করতেন গ্রানভিল ডি সিলভা।
১৯৮২-৮৩ মৌসুম থেকে ১৯৮৪-৮৫ মৌসুম পর্যন্ত গ্রানভিল ডি সিলভা’র প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে চারটিমাত্র ওডিআইয়ে অংশগ্রহণ করার সুযোগ পেয়েছিলেন গ্রানভিল ডি সিলভা। কোন টেস্টে অংশগ্রহণ করতে পারেননি। ৩০ এপ্রিল, ১৯৮৩ তারিখে কলম্বোয় সফরকারী অস্ট্রেলিয়া দলের বিপক্ষে একদিনের আন্তর্জাতিকে অভিষেক ঘটে তার। ২৮ জানুয়ারি, ১৯৮৫ তারিখে অ্যাডিলেডে একই দলের বিপক্ষে সর্বশেষ ওডিআইয়ে অংশ নেন তিনি।
বাংলাদেশ জাতীয় সমাজকল্যাণ পরিষদ

বাংলাদেশ জাতীয় সমাজকল্যাণ পরিষদ হলো জাতীয় পরিষদ যা বাংলাদেশে সমাজকল্যাণমূলক কার্যক্রম এবং কর্মসূচি পরিচালনার দায়িত্বে নিয়োজিত। এটি বাংলাদেশের ঢাকায় অবস্থিত। 
১৯৫৬ সালে ভারত-পাকিস্তান বিভাজনের পরে পূর্ব পাকিস্তানে চলে আসা কল্যাণকেন্দ্র দেখাশোনার জন্য সমাজকল্যাণ পরিষদের সূচনা হয়। ১৯৭১ সালে বাংলাদেশ একটি স্বাধীন দেশে পরিণত হওয়ার পরে, এই পরিষদটি সংসদে একটি প্রস্তাবের মাধ্যমে প্রতিষ্ঠিত হয় এবং এর নামকরণ হয় বাংলাদেশ জাতীয় সমাজকল্যাণ পরিষদ। এটি শ্রম ও সমাজকল্যাণ মন্ত্রণালয়ের অধীনে রাখা হয়েছিল। ২০০৮ সালের নভেম্বরে বাংলাদেশের তত্ত্বাবধায়ক সরকারের প্রধান উপদেষ্টা ব্রিগেডিয়ার জেনারেল এম এ মালেক বাংলাদেশ জাতীয় সমাজকল্যাণ পরিষদের ওয়েবসাইটটির উদ্বোধন করেন। বেসরকারী সংস্থা পরিষদের সাথে নিবন্ধিত রয়েছে।
লোকমান খান শেরওয়ানী

লোকমান খান শেরওয়ানী (১৪ আগস্ট ১৯১০ - ২৭ আগস্ট ১৯৬৯) ব্রিটিশ শাসিত ভারতে ভারতীয় স্বাধীনতা আন্দোলনের একজন কর্মী ছিলেন। তিনি ছিলেন একজন বাঙালি কবি ও সাংবাদিক। লোকমান খাঁ শেরওয়ানী বিবাহ করেন শবনম খানম শেরওয়ানীকে। তিনি ফরোয়ার্ড ব্লকের একজন সক্রিয় সদস্য ছিলেন।
তিনি প্রতিষ্ঠাতা নেতাজী সুভাষচন্দ্র বসুর অধীনে নিখিল ভারত ফরোয়ার্ড ব্লকের প্রাদেশিক সহ-সভাপতি হিসাবে দায়িত্ব পালন করেছিলেন। নেতাজী ব্রিটিশ শাসন থেকে ভারতের পূর্ণ এবং তাৎক্ষণিক স্বাধীনতার দাবিতে অব্যাহত আন্দোলন করে গেছেন। শেরওয়ানী অনেক রাজনৈতিক কর্মকাণ্ডে দায়িত্ব পালন করেছিলেন। এর মধ্যে ছিল - ফরোয়ার্ড ব্লকের প্রাদেশিক সহ-সভাপতি, সারা বাংলা ভাড়াটে কৃষক কমিটির সভাপতি, বেঙ্গল কেমিক্যালস অ্যান্ড ফার্মাসিউটিক্যালস ওয়ার্কার্স ইউনিয়নের সভাপতি, আসাম বেঙ্গল রেলম্যান ইউনিয়নের সভাপতি, বেঙ্গল কৃষক কমিটির সভাপতিমণ্ডলীর সদস্য, নিখিল ভারত কৃষক কার্যনির্বাহী কমিটির সদস্য এবং আরো অনেক।
নেতাজী সুভাষ চন্দ্র বোস নিখোঁজ হওয়ার পরে লোকমানকে ১৯৪৪ এবং ১৯৪৫ সালে ব্রিটিশ কর্তৃপক্ষ কারারুদ্ধ করে। লোকমান খান শেরওয়ানী ১৯-০২-১৯৪৪ সালে ঢাকা কেন্দ্রীয় কারাগার থেকে লেখেন (বাংলাদেশ) এবং লোকমান খান শেরওয়ানী ২৭-১-১৯৪৫ সালে দম দম কেন্দ্রীয় কারাগার থেকে লিখেছিলেন (ভারত)।
তিনি বেশ কয়েকটি বই এবং "শবনম" নামে একটি কবিতার বই লিখেছিলেন যা নোবেল বিজয়ী রবীন্দ্রনাথ ঠাকুরের জন্ম দিবস ২৫শে বৈশাখে কবিতা তাকে দিয়ে উৎসর্গ করা হয়েছিল। তার অন্য বইগুলির মধ্যে আছে "রক্ষক ভক্ষক হলে রক্ষা করে কে", "লোকমান বানী", "বিদ্রোহী আরব", "রূপায়তন", এবং "দামামা'।
তিনি বেশ কয়েকটি বাংলা সংবাদপত্র ও সাপ্তাহিক পত্রিকার সম্পাদক হিসাবে দায়িত্ব পালন করেছিলেন।
প্রথম বাংলা সাপ্তাহিক পত্রিকা সম্পাদনার কৃতিত্ব তার। (গণযোগাযোগ ও সাংবাদিকতা বিভাগ, ঢাকা বিশ্ববিদ্যালয়)
শান্তি নিকেতনে রবীন্দ্রনাথ ঠাকুরের জন্মদিনের কবিতা প্রতিযোগিতায় শেরওয়ানী লিখিত "২৫শে বৈশাখ" শিরোনামের কবিতাটি প্রথম পুরস্কার পেয়েছিল। তিনি বিশ্ব ভারতীর কাছ থেকে ২,৫০০ টাকার নগদ পুরস্কার পেয়েছিলেন এবং রবীন্দ্রনাথ ঠাকুর তাকে নিজ হাতে এই পুরস্কার দেন।
নোবেলজয়ী রবীন্দ্রনাথ ঠাকুর শেরওয়ানীকে ১৯৩৫ সালের ১৫ অক্টোবর তার বাড়ি চট্টগ্রামের পাঠানটুলিতে চিঠি লিখেছিলেন। তিনি ব্রিটিশ সাম্রাজ্য থেকে ভারতের স্বাধীনতা আন্দোলনে জড়িত থাকার জন্য তার প্রশংসা করেছিলেন। শেরওয়ানীকে লেখা নোবেল বিজয়ী রবীন্দ্রনাথ ঠাকুরের চিঠি - ১ম ভাগ "২য় ভাগ"
একসময় নেতাজি সুভাষ চন্দ্র বসু শেরওয়ানীর সাথে রবীন্দ্রনাথ ঠাকুরের পরিচয় দেন। রবিঠাকুর তার সাথে দেখা করে খুব সন্তুষ্ট হয়েছিলেন এবং ব্রিটিশ শাসন থেকে ভারতীয় স্বাধীনতা আন্দোলনে অংশ নেওয়ার জন্য তার প্রশংসা করেছিলেন।"সূত্র"
লোকমান খান শেরওয়ানীকে নিয়ে নতুন বই অধ্যাপক শামসুল হোসেন সম্পাদিত "লোকমান খান শেরওয়ানী" বইটির কাজ চলছে।
লোকমান খান শেরওয়ানীর জীবনী, প্রফেসর ডঃ শামসুল হোসেন এবং বাংলাদেশের চট্টগ্রাম বিশ্ববিদ্যালয়ের অধ্যাপক ড. মাহবুবুল হক সম্পাদিত। বাতিঘর চট্টগ্রাম থেকে প্রকাশিত।
২৭শে আগস্ট শেরওয়ানীর মৃত্যুবার্ষিকী পালন করা হয়। 
"সূত্র"
চট্টগ্রাম একাডেমি, প্রিন্ট এবং ইলেকট্রনিক মিডিয়ায় সাংবাদিকদের জন্য "শেরওয়ানী সাংবাদিকতা পুরস্কার" প্রবর্তন করে।
Shewani Memorial Meeting at the Chittagong City Corporation Auditorium
Some Articles on Lokman Khan Sherwani
Books Dedicated to Lokman Khan Sherwani
বরাকর

বরাকর হল ভারতীয় রাজ্য পশ্চিমবঙ্গের পশ্চিম বর্ধমান জেলার আসানসোলের একটি প্রতিবেশী অঞ্চল। এটি আসানসোল পৌরসংস্থা কর্তৃক পরিচালিত হচ্ছে। এটি ঝাড়খণ্ড এবং পশ্চিমবঙ্গ রাজ্যের সীমান্তে অবস্থিত। গ্র্যান্ড ট্রাঙ্ক রোডটি বরাকারের উপর দিয়ে গেছে। এই প্রতিবেশী শহর বরাকর নদীর তীরে অবস্থিত।
২০১১ সালের আদমশুমারি অনুসারে, আসানসোল সদর মহকুমার জনসংখ্যার ৮৩.৩৩% শহুরে এবং ১৬.৬৭% গ্রামীণ ছিল। আসানসোল সদর মহকুমার ২৬ (+১ আংশিকভাবে) আদমশুমারি শহর রয়েছে।
আসানসোল ঢেউ খেলানো ল্যাটেরাইট অঞ্চল দ্বারা গঠিত। এই অঞ্চল দামোদর এবং অজয় - এ ​​দুটি শক্তিশালী নদীর মধ্যে অবস্থিত। এ অঞ্চলে উপর দিয়ে একে অপরের সাথে সমান্তরালভাবে প্রবাহিত হয়, দুটি নদীর মাঝখানের দূরত্ব প্রায় ৩০ কিলোমিটার। যুগ যুগ ধরে এই অঞ্চলটিতে প্রচুর বনভূমি সৃষ্টি হয় এবং তার ফলে অপহরণ ও লুটেরাদের নিরাপদ আবাসস্থল হিসেবে বিবেচিত হচ্ছে। অষ্টাদশ শতাব্দীতে কয়লার আবিষ্কারের ফলে এই অঞ্চলটি শিল্পায়নের দিকে অগ্রসর হয়। তবে, এর বিরূপ প্রতিক্রিয়া হিসেবে বেশিরভাগ বনভূমি সাফ হয়ে গেছে। আসানসোলের পশ্চিম সীমানায় বরাকর, ঝাড়খণ্ড রাজ্যের সাথে সীমানা গঠন করেছে।
৩ জুন ২০১৫ সালের কলকাতা গেজেটের বিজ্ঞপ্তি অনুসারে, কুলটি, রাণীগঞ্জ এবং জামুরিয়া পৌরসভা অঞ্চলগুলি আসানসোল পৌরসংস্থা অধীনে অন্তর্ভুক্ত করা হয়েছিল।
এই অঞ্চলটি সিদ্ধেশ্বর মন্দিরের জন্য বিখ্যাত। নবম শতাব্দীর গোড়ার দিকে উড়িষ্যা সংস্কৃতির আদলে হিন্দু ধর্মীয় কাঠামো বিশিষ্ট শিখারা তৈরি করা হয়। এটি পরে ষোড়শ শতাব্দীতে অন্যান্য মন্দির যেমন গণেশ, দুর্গা এবং পঞ্চাননের জন্য অনুপ্রেরণা হিসাবে কাজ করেছিল।
একটি মন্দির চত্ত্বরে আরও চারটি মন্দির রয়েছে যা বেগুনিয়া মন্দির নামে পরিচিত। প্রবেশপথ থেকে শেষ পর্যন্ত চারটি মন্দির প্রাচীনতম বলে মনে হয় এবং এটি অষ্টম-নবম শতাব্দীর দিকে নির্মিত হয়েছিল। এটি পশ্চিমবঙ্গের প্রাচীনতম রেখ-দেউল মন্দিরগুলির মধ্যে অন্যতম। এছাড়া আরও দুটি মন্দির আছে ১৪-১৫ শতাব্দীর দিকে নির্মিত হয়েছিল। মন্দিরে শিব লিঙ্গ, গণেশ ও দুর্গার মূর্তি রয়েছে। মন্দির চত্ত্বরে অনেক পাথরের মূর্তি আবিষ্কৃত হয়েছে। কয়েকটি বিষ্ণুর মূর্তি কিছু অন্য জৈন মূর্তি সম্ভবত এটি পুরানো চতুর্থ মন্দিরের অংশ। এটা স্পষ্ট যে বরাকর এক সময় বৌদ্ধ এবং জৈন ধর্মের কেন্দ্রস্থল ছিল। এরপরে এটি একটি শৈব কেন্দ্র হয়ে উঠেছিল এবং কোনও এক সময়ে বৈষ্ণব কেন্দ্রও হয়ে উঠেছিল।
মেডুলা অবলংগাটা

মেডুলা অবলংগাটা বা মেডুলা হচ্ছে কাণ্ড আকৃতির একটি কাঠামো যা মস্তিষ্কের ব্রেইনস্টেমের একটি অংশ। এটির অবস্থান লঘুমস্তিষ্কের বাইরে কিন্তু নিচের দিকে। এটি কোণাকৃতির স্নায়ুকোষ সংবলিত একটি অংশ যা বমি করা থেকে হাঁচি দেওয়া পর্যন্ত শরীরের স্বয়ংক্রিয় কাজকর্মের জন্য নিযুক্ত। মেডুলা হৃৎপিণ্ড, শ্বসন, বমি ও ভেসোমোটর কার্যক্রমের কেন্দ্র বা মূল চালিকাশক্তি যার কারণে এটি শ্বাস-প্রশ্বাস, হৃদ স্পন্দন, এবং রক্তচাপ, ঘুমচক্রের মতো শরীরের স্বয়ংক্রিয় কার্যক্রম নিয়ন্ত্রণের কাজ করে।
ভ্রূণের বিকাশের সময় মাইএলেনসেফ্যালন থেকে মেডুলা অবলংগাটার বিকাশ ঘটে। মাইএলেনসেফ্যালন হচ্ছে একটি সেকেন্ডারি ভেসিকল যা রম্বেনসেফ্যালন যখন পরিপক্কতা লাভ করে তখন সৃষ্টি হয়। এটিকে পশ্চাৎমস্তিষ্ক হিসেবেও অভিহিত করা হয়।
প্রাচীন পরিভাষায় মেডুলা অবলংগাটাকে বাল্ব হিসেবেও অভিহিত করা হয়। এজন্য আধুনিক চিকিৎসাবিজ্ঞানে বালবার হিসেবে মেডুলা অবলংগাটা সংশ্লিষ্ট বিভিন্ন পরিভাষায় এই শব্দের ব্যবহার রয়ে গেছে (যেমন বালবার প্লেসি ব্যাধি)। বিশেষ করে মেডুলা অবলংগাটা সংশ্লিষ্ট বিভিন্ন চিকিৎসীয় অবস্থা বা ব্যাধির ক্ষেত্রে বালবার শব্দটি ব্যবহৃত হয়। মেডুলা অবলংগাটার সাথে যুক্ত বিভিন্ন স্নায়ু ও স্নায়ু নালীকে নির্দেশ করতেও এই পরিভাষা ব্যবহৃত হয় এবং সেই সাথে জিহ্বা, গলবিল এবং ল্যারিক্সের মতো স্নায়ু পেশীগুলির পারিভাষিক নামকরণেও এর ব্যবহার রয়েছে।
২০১৮ ম্যান বুকার পুরস্কার

২০১৮ ম্যান বুকার পুরস্কার ২০১৮ সালের ১৬ অক্টোবর প্রদান করা হয়। পুরস্কারের জন্য ১৩টি বইয়ের দীর্ঘ তালিকা প্রকাশ করা হয় ২৪ জুলাই এবং ২০ সেপ্টেম্বর ৬টি বইয়ের সংক্ষিপ্ত তালিকা প্রকাশ করা হয়। দীর্ঘ তালিকায় নিক নাসোর কমিক বই "সাবরিনা" স্থান পেয়েছিল, যা ছিল ম্যান বুকার পুরস্কারের ইতিহাসে প্রথম কোন কমিক বইয়ের মনোনয়ন।
অ্যানা বার্নস তার তৃতীয় উপন্যাস "মিল্কম্যানের" জন্য বুকার পুরস্কার অর্জন করেন। তিনিই উত্তর আয়ারল্যান্ডের বুকার পুরস্কার বিজেতা প্রথম সাহিত্যিক।
সাইক্লোপিয়া

সাইক্লোপিয়া () হচ্ছে অগ্রমস্তিষ্ক বৈকল্যের সবচেয়ে চরম অবস্থা এবং এটি একটি সহজাত অপগঠন (জন্মগত ত্রুটি)। এর কারণে ভ্রুণের অগ্রমস্তিষ্কে অবস্থিত চোখের অক্ষিকোটর সঠিকভাবে দুইভাগে বিভক্ত হয় না। ১৬০০০ নবজাতক প্রাণীর মধ্যে একটিতে এবং ২০০ টি ভ্রুণের গর্ভপাতের একটিতে এটি দেখা যায়।
শিশুর নাসিকা থাকেনা অথবা থাকলেও তা একটি অকার্যকর নাসিকা হিসেবে প্রতিস্থাপিত হয়। এই অঙ্গবিকৃতি (যাকে প্রবোস্কিস বলে) কেন্দ্রে অবস্থিত নেত্রের উপরে থাকে অথবা পিছনে থাকে। এটি সাইক্লোপিয়ার একটি ধরন যাযে নাসাসেফালিও () বলা হয়। এইজাতীয় ভ্রুণগুলো স্বাভাবিকভাবেই গর্ভপাত অথবা প্রসবের সময় মারা যায়।
যদিও সাইকেলোপিয়া অনেক দুর্লভ। তবে কিছু সংখ্যক মানব শিশু যারা সাইকেলোপিয়া তে আক্রান্ত হয়েছিল; তাদেরকে চিকিৎসা জাদুঘরে রাখা হয়েছে। (উদাহরণস্বরূপঃ The ভ্রলিক জাদুঘর, আমস্টারডাম)।
এমনকি কিছু আবাদি প্রাণীতেও (ঘোড়া, ভেড়া, শুকর এবং কিছু মুরগিছানা) সাইকেলোপিয়া দেখা গিয়েছে। এসব ক্ষেত্রে নাক এবং মুখ তৈরি হয় না। অথবা নাক একদম মুখের শীর্ষ দেশ থেকে তৈরি হয়। এরফলে শ্বাস প্রশ্বাসে বাধার সৃষ্টি হয়, যার ফলে কিছুক্ষণের মধ্যে দমবন্ধ হয়ে নবজাতক মৃত্যুমুখে পতিত হয়।
তাঁতে বোনা কাপড়

তাঁতে বোনা কাপড় তাঁত বা এই জাতীয় স্বয়ংক্রিয় বা আধা-স্বয়ংক্রিয় বা হস্তচালিত কাপড় বয়নযন্ত্রের বুননের ফলে তৈরি কাপড়। তাঁতে বোনা কাপড় বেশিরভাগ সময় তাঁতে তৈরি হয়, এবং অনেক সুতা একটির উপর আরেকটি দিয়ে বোনা হয়, যাকে টানা এবং পড়েন সুতা বলে । প্রযুক্তিগতভাবে, একটি তাঁতে বোনা কাপড় দুটি বা ততোধিক সুতাকে একে অপরের সাথে নির্ধারিত কোণে সংযুক্ত করে তৈরি করা হয়। 
তাঁতে বোনা কাপড়ে সাধারণ নিয়ম অনুযায়ী আড়াআড়িভাবে একে অপরের মাঝে বা উপর দিয়ে গিয়ে বন্ধন তৈরি কর। ব্যবহার করা সুতাকে অবশ্যই স্থিতিস্থাপক হতে হয়। তাঁতে বোনা কাপড়ে সঠিক পন্থা অবলম্বন না করলে প্রান্ত দিয়ে সুতাগুলো খোলা অবস্থায় অসমান থেকে যায়। এটি সঠিকভাবে কেটে ফেলতে ধারালো কাচি বা ভার ব্যবহার করা হয়।
তাঁতে বোনা কাপড় সাধারণত টান প্রদান করলে তেমন প্রসারিত হয় না, যা বিভিন্ন প্রকার ব্যবহারের জন্য উপযোগী।
শিবাজী: দ্য বস

শিবাজী: দ্যা বস () হল ২০০৭ সালে মুক্তিপ্রাপ্ত একটি তামিল সহিংস-হাস্যরস-প্রণয়ধর্মী চলচ্চিত্র যার পরিচালক এস শংকর ও প্রযোজক এভিএম প্রযোজনা সংস্থা। প্রধান ভূমিকায় অভিনয় করেছেন রজনীকান্ত আর গুরুত্বপূর্ণ চরিত্রে অভিনয় করেছেন শ্রিয়া সরন, সুমন, বিবেক, মণিভন্নন এবং রঘুবরণ। এ আর রহমান সঙ্গীত পরিচালনা করেছিলেন, অন্যদিকে যথাক্রমে থোট্টা থারানী এবং কে ভি আনন্দ চলচ্চিত্রের শিল্প-পরিচালক ও চিত্রগ্রাহক ছিলেন। ১৫ জুন ২০০৭ সালে তামিল ভাষায় বিশ্বজুড়ে এবং একসাথে ঐ তারিখে তেলুগুতে অনুবাদ করা সংস্করণ হিসেবে চলচ্চিত্রটি মুক্তি পেয়েছিল। চলচ্চিত্রটি হিন্দিতেও অনুবাদ করা হয়েছিলো এবং ৮ জানুয়ারী, ২০১০ এ মুক্তি পেয়েছিল। চলচ্চিত্রটি সমালোচকদের চোখে ইতিবাচকভাবে গৃহীত হয়েছিল এবং বিশ্বব্যাপী বাণিজ্যিক সাফল্য পেয়েছিল। একটি জাতীয় চলচ্চিত্র পুরস্কার (ভারত), তিনটি ফিল্মফেয়ার পুরস্কার দক্ষিণ এবং দুটি বিজয় পুরস্কার জিতেছিল। চলচ্চিত্রটি ত্রিমাত্রিকতায় তৈরি হয়ে, ১২ ডিসেম্বর ২০১২ সালে, "শিবাজি থ্রি ডি" হিসেবে প্রকাশিত হয়েছিল। থ্রি ডি সংস্করণটি দৈর্ঘ্য ছিল ১৫৫ মিনিটের মূল চলচ্চিত্র থেকে চেয়ে কম ছিল। সমালোচকদের চোখে ইতিবাচকভাবে গৃহীত হয়েছিল এবং বিশ্বব্যাপী বাণিজ্যিক সাফল্যে পেয়েছিল। এটি ডলবি এটমস শব্দ প্রযুক্তি ব্যবহার করা প্রথম ভারতীয় চলচ্চিত্র ।
ছবিটিতে এক সুপ্রতিষ্ঠিত সফটওয়্যার সিস্টেম আর্কিটেক্ট, শিবাজী, যিনি যুক্তরাষ্ট্রে কাজ শেষ করে ভারতে দেশে ফিরেছেন, দেশে ফিরে আসার পরে, তিনি ঠিক করেন বিনামূল্যে চিকিৎসা এবং শিক্ষার ব্যবস্থা করবেন তাই তিনি বিশ্ববিদ্যালয় এবং মেডিকেল কলেজ বানাবার স্বপ্ন দেখেন। তবে তার পরিকল্পনাগুলি প্রভাবশালী ব্যবসায়ী আদিসেশনের দ্বারা বাধা বিপত্তির মুখোমুখি হন। তখন দুর্নীতির বিরুদ্ধে লড়াই করা ছাড়া শিবাজীর আর কোনও উপায় নেই।
প্রধান ভূমিকায় অভিনয় করেছেন রজনীকান্ত আর গুরুত্বপূর্ণ চরিত্রে অভিনয় করেছেন রজনীকান্ত, শ্রিয়া সরণ, সুমন, বিবেক, মণিভান্নান এবং রঘুবরণ।
রেডিফ ডটকমের, আর জি বিজয়সারথি, তার ছবিটিকে এক কথায় বলেছিলেন, "কোন যুক্তি নয়, কেবল রজনীর যাদু"। গল্পটি সম্পর্কে তিনি বলেছিলেন, "দুর্ভাগ্যক্রমে, ছবিটির বার্তা অযৌক্তিক গোলকধাধায় এবং কখনও কখনও অদ্ভুত ক্রমের ধাক্কায় হারিয়ে গেছে"। যদিও, রজনীকান্ত, শ্রিয়া, বিবেক এবং প্রযুক্তিগত দলের প্রশংসা করেছেন। সিফি লিখেছেন: "এখানে কেবল একজন নায়ক রয়েছেন, [..] - রজনী নিজেই। ছবিটির প্রতিটি ফ্রেমে তাঁর সিনেমাটিক ক্যারিশমার অপ্রতিরোধ্য উপস্থিতি। ছবিটি ভালো হয়েছিল কারণ শঙ্কর ছবিটিকে অনেক বড় মাপের করেছিলেন বলে , [..] যা দুর্দান্ত কোরিওগ্রাফড অ্যাকশন দৃশ্যের সাথে একটি ভিজ্যুয়াল ট্রিট ছিল এটি সমস্তই শীর্ষস্থানীয় লাইন টেকনো ফিনেসের সাথে আসে, সম্ভবত তামিল সিনেমায় এটি সর্বকালের সেরা "এবং আরও লিখেছেন যে" প্রযুক্তিগতভাবে, [..] একটি উদ্ঘাটন [..] রয়েছে চমকপ্রদ ভিজ্যুয়াল, যেটিতে পয়সা উসুল। কে ভি আনন্দের সিনেমাটোগ্রাফি শীর্ষ শ্রেণির, আর্ট ডিরেক্টর, থোটা থারানীর রচনা প্রলুব্ধ করছে, বিশেষত গানের সেটগুলি।
রত্না দে

রত্না দে (বিবাহের পূর্বে রত্না নাগ নামে পরিচিত ছিলেন) হলেন একজন ভারতীয় চিকিৎসক ও রাজনীতিবিদ যিনি সর্বভারতীয় তৃণমূল কংগ্রেসের রাজনীতির সাথে যুক্ত। তিনি দুইবার বিধায়ক ও দুইবার সাংসদ হিসেবে নির্বাচিত হয়েছিলেন।
রত্না দে ১৯৪৮ সালের ৬ সেপ্টেম্বর জন্মগ্রহণ করেন। তার বাবার নাম গোপাল দাস নাগ ও মায়ের নাম নীলিমা নাগ। তার বাবা পশ্চিমবঙ্গ সরকারের শ্রমমন্ত্রী ছিলেন। রত্না দে আর. জি. কর মেডিকেল কলেজ ও ইন্সটিটিউট অব চাইল্ড হেলথে পড়াশোনা করেছেন।
রত্না দে ২০০১ সালে শ্রীরামপুর বিধানসভা কেন্দ্রের বিধায়ক হিসেবে নির্বাচিত হন। এরপর ২০০৬ সালে তিনি পুনরায় শ্রীরামপুর থেকে পশ্চিমবঙ্গ বিধানসভার সদস্য হিসেবে নির্বাচিত হন। তিনি ২০০১ সাল থেকে ২০০৮ সাল পর্যন্ত পশ্চিমবঙ্গ বিধানসভার আইনপ্রণেতা ছিলেন।
রত্না দে ২০০৯ সালে হুগলি লোকসভা কেন্দ্রের সাংসদ হিসেবে নির্বাচিত হন। ২০১৪ সালে তিনি টানা দ্বিতীয়বারের মত হুগলি লোকসভা কেন্দ্রের সাংসদ হিসেবে নির্বাচিত হন। তবে, ২০১৯ সালের নির্বাচনে তিনি হুগলি লোকসভা কেন্দ্র থেকে শ্রীমতী.লকেট চট্টোপাধ্যায় এর কাছে ৭৩,৩৬২ ভোটের ব্যবধানে পরাজিত হন।
রত্না দে ১৯৭৭ সালের ১০ ফেব্রুয়ারি প্রবীর কুমার দের সাথে বিবাহবন্ধনে আবদ্ধ হন। তাদের একটি কন্যাসন্তান আছে।
উমাইর ইবনে ওয়াহাব

উমাইর ইবনে ওয়াহাব রা (আরবী عمير بن وهب)হযরত মুহাম্মদ সা এর একজন সাহাবা ছিলেন । তিনি কুরাইশদের মধ্যে সন্মানিত ও গভীর দৃষ্টি সম্পন্ন ব্যক্তি ছিলেন ।
উমাইর ইবনে ওয়াহাব এর মূলনাম নাম উমাইর এবং উপনাম/কুনিয়াত "আবু উমাইয়া" । পিতার নাম ওয়াহাব ইবনে খালাফ ও মাতার উম্মু সাখীলা । উমাইর কুরাইশদের অন্যতম বীর নেতা ছিলেন ।
মক্কার কুরাইশদের মধ্যে উমাইর ইবনে ওয়াহাব ছিলেন গুরুত্বপূর্ণ ব্যক্তি । তিনি কুরাইশদের যুদ্ধের ব্যপারে গুপ্তচর ও পরামর্শ দাতা হিসাবে কাজ করতেন । বদরের যুদ্ধের সময় তাকে মুসলমানদের সৈন্য ও যাবতীয় অবস্থা জেনে আসার জন্য বদর প্রান্তে পাঠায় । উমাইর সকল তথ্য বিশ্লেষণ করে কুরাইশদের এই যুদ্ধে লিপ্ত হতে নিষেধ করেন এবং মক্কায় ফিরে যেতে নিষেধ করেন । তার কথায় অনেক কুরাইশ প্রভাবিত হলেও আবু জেহেল এর ইচ্ছায় কুরাইশরা বদর যুদ্ধে জড়িয়ে পরেন ।
পরে যুদ্ধ শেষে অনেক কুরাইশদের সাথে <nowiki>উমাইর ইবনে ওয়াহাব</nowiki> এর ছেলে ওয়াহাবও বন্ধী হন। এতে উমাইর খুব কষ্ট পান । <nowiki>সাফওয়ান ইবনে উমাইয়া</nowiki> ("মক্কা বিজয়ের পরে ইসলাম গ্রহণ করেন") এর প্ররোচনায় উমাইর আরো ক্ষেপে যান । সাফওয়ান মক্কার তার সকল কিছুর দায়িত্ব নিলে উমাইর হযরত মুহাম্মদ সা কে হত্যা তার ছেলেকে মুক্ত করতে মদিনায় রওনা হন ।
<nowiki>উমাইর ইবনে ওয়াহাব</nowiki> হযরত মুহাম্মদ সা কে হত্যা করতে এসে ইসলাম ও হযরত মুহাম্মদ সা এর প্রতি বিমুগ্ধ হয়ে ইসলাম গ্রহণ করেন । এবং মক্কাতেই অবস্থান করতে শুরু করেন । তার পুত্র ওয়াহাবকেও মুক্ত করে দেওয়া হয় ।
এদিকে সাফওয়ান উমাইরের জন্য মক্কায় অধীর আগ্রহে বসে আছেন,কবে হযরত মুহাম্মদ সা মৃত্যুর সংবাদ আসবে ?এভাবে অপেক্ষা করতে করতে একদিন মদিনা হতে মক্কার একটা কাফেলা থেকে জানতে পারে উমাইর রা ইসলাম গ্রহণ করেছেন। এতে সাফওয়ান উমাইর রাজ্য এর প্রতি রাগে ফেটে পরেন ।
পরে একদিন উমাইর রা হযরত মুহাম্মদ সা থেকে অনুমতি নিয়ে মক্কায় আসেন মক্কার নিজে গোত্রের লোকদের মধ্যে দাওয়াতি কাজ করার জন্য । এভাবে উমাইর মক্কায় প্রচুর দাওয়াতি কাজ করতে সক্ষম হন এবং বহু মানুষ উমাইর রা হাতে মুসলমান হয় । তিনি উহুদ যুদ্ধের পূর্বে মক্কা থেকে এই বিশাল কাফেলা নিয়ে মদিনায় উপস্থিত হন ।
উহুদ, খন্দক ও মক্কা বিজয় সহ সকল অভিযানে তিনি হযরত মুহাম্মদ সা সাথে অংশগ্রহণ করেন ।মক্কা বিজয়ের দিন সে তার বন্ধু সাফওয়ান ইবনে উমাইয়া রা কে খুজতে থাকেন এবং উমাইয়ার সাহায্যে সাফওয়ান ইসলাম গ্রহণ করেন ।
আবু বকর রা এর খিলাফতকালে উমাইর ইবনে ওয়াহাব রা সকল গুরুত্বপূর্ণ কাজে খলীফাকে সহযোগিতা করেন। হযরত উমার রা খিলাফতকালে আমর ইবনুল আস রা মিসর অভিযান পরিচালনা করেন।
মিশর অভিযানের ইসকান্দারিয়া বিজয়ে যখন তার বিলম্ব ঘটছিল তখন হযরত উমার রা আমর ইবনুল আস রা সাহায্যার্থে মদীনা থেকে চারজন সেনা কমান্ডারের নেতৃত্বে ১০ হাজার সৈন্য পাঠান। এই চার কমান্ডারের একজন ছিলেন হযরত "উমাইর ইবনে ওয়াহাব" রা ]
হযরত উমারে রা এর খিলাফতের শেষ দিকে তিনি ইনতিকাল করেন ।
ইয়ান কলেন

ইয়ান ওয়েন কলেন (; জন্ম: ২ মে, ১৯৫৫) ভিক্টোরিয়ার আলেকজান্দ্রা এলাকায় জন্মগ্রহণকারী প্রথিতযশা ও সাবেক অস্ট্রেলীয় আন্তর্জাতিক ক্রিকেটার। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৭৮ থেকে ১৯৮২ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর অস্ট্রেলীয় ক্রিকেটে ভিক্টোরিয়া দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, নিচেরসারিতে বামহাতে ব্যাটিংয়ে পারদর্শী ছিলেন ইয়ান কলেন।
১৯৭৬-৭৭ মৌসুম থেকে ১৯৮৫-৮৬ মৌসুম পর্যন্ত ইয়ান কলেনের প্রথম-শ্রেণীর খেলোয়াড়ী জীবন চলমান ছিল। দীর্ঘদেহী ও লিকলিকে গড়নের অধিকারী ইয়ান কলেন ডানহাতি ব্যাটসম্যানের উভয় দিকেই সুইং করানোয় দক্ষ ছিলেন। ১৯৭৬-৭৭ মৌসুমে প্রথম-শ্রেণীর প্রথম তিন খেলায় ২৫ উইকেট নিয়ে সকলের মনোযোগ আকর্ষণে সক্ষমতা দেখান।
১৯৭৬-৭৭ মৌসুমে ভিক্টোরিয়ার পক্ষে প্রথম-শ্রেণীর ক্রিকেটে অভিষেক ঘটে ইয়ান কলেনের। নিজস্ব চতুর্থ শেফিল্ড শিল্ডের খেলায় ৪/৫৫ ও ৫/১৫ লাভ করেন। এরফলে তার দল সাউথ অস্ট্রেলিয়ার বিপক্ষে ইনিংস ব্যবধানে জয়লাভ করে। পরের খেলায় ১/৮২ ও ৮/৪২ বোলিং পরিসংখ্যান গড়ে কুইন্সল্যান্ডের বিপক্ষে ১০ উইকেটে জয়লাভ করে ভিক্টোরিয়া দল।
সমগ্র খেলোয়াড়ী জীবনে একটিমাত্র টেস্ট ও পাঁচটি ওডিআইয়ে অংশগ্রহণ করেছেন। ২৮ জানুয়ারি, ১৯৭৮ তারিখে অ্যাডিলেডে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল।
১৯৭৮ সালে ভারতে দল অস্ট্রেলিয়া গমন করে। অ্যাডিলেড টেস্টে অংশগ্রহণের সুযোগ হয়েছিল তার। তবে, অংশগ্রহণকৃত একমাত্র টেস্টে ওয়েস্ট ইন্ডিজ সফরের প্রস্তুতি নেয়ার অংশ হিসেবে ইনজেকশন গ্রহণে মারাত্মকভাবে স্বাভাবিক ক্রীড়াশৈলী প্রদর্শনে প্রভাব ফেলে। উভয় ইনিংসে ৩/৮৩ ও ৩/১০৮ নিয়ে মোট ছয় উইকেট পেয়েছিলেন। এরফলে তার দল জয়লাভসহ সিরিজ জয় করে। শেষদিনের পূর্বরাত্রে হোটেলে পড়ে যান। তবে, চূড়ান্ত দিনে অস্ট্রেলিয়ার জয়ে প্রভূতঃ ভূমিকায় রাখেন।
১৯৭৭-৭৮ মৌসুমে ওয়েস্ট ইন্ডিজ গমন করেন। প্রথম ওডিআইয়ে অংশ নিয়ে ১/৪২ বোলিং পরিসংখ্যান দাঁড় করান। এরপর দ্বিতীয় ওডিআইয়ে ৩/২৪ পান। এ সফরে পিঠের নিম্নাংশের মেরুদণ্ডে আঘাত পান।
১৯৮২ সালে আন্তর্জাতিক ক্রিকেট অঙ্গনে ফিরে আসেন। ১৯৮২-৮৩ মৌসুমে দলের সাথে পাকিস্তান গমন করেন। ঘরোয়া ক্রিকেটে ২৫.৪৫ গড়ে ৩১ উইকেট লাভ করলেও পাকিস্তানে সফরে টেস্টে দল থেকে উপেক্ষিত হন। তিনটি ওডিআইয়ে অংশে নিয় প্রথমটিতে ১/৩২, দ্বিতীয়টিতে ০/৫০ ও তৃতীয়টিতে বোলিং করেননি। এরপর অবশ্য পিঠের আঘাত থেকে আর আরোগ্য লাভ করেননি। ৫০-এর অধিক গড়ে ১১ উইকেট পান। এছাড়াও, ঐ সফরে কোন টেস্টে অংশগ্রহণের সুযোগ হয়নি তার। এরপর আর তাকে আন্তর্জাতিক ক্রিকেটে দেখা যায়নি।
সমারসেটের সাথে চুক্তির প্রস্তাবনা পেলেও পিঠের আঘাতের কারণে নিজেকে দূরে থাকেন। তাসত্ত্বেও ল্যাঙ্কাশায়ার লীগে রেমসবটমে একটি গ্রীষ্মকালে অতিবাহিত করেন। বর্তমানে তিনি ক্রিকেট ব্যাট নির্মাণ ব্যবসায় পরিচালনা করছেন। ১৯৮১ সালে ইয়ান কলেন স্পোর্টস নামীয় প্রতিষ্ঠান গঠন করেন। ১৯৮৫ সালে প্রতিষ্ঠানটি বিক্রয় করে দেন। এরপর এমএক্স, কে-৯ ও অসি বুমা নামীয় তিন ধরনের ব্যাট নির্মাণে মনোনিবেশ ঘটান।
মেসেঞ্জার (সফটওয়্যার)

মেসেঞ্জার হলো একটি জনপ্রিয় বার্তা আদান-প্রদানের মাধ্যম। মূলত এটি ২০০৮ সালে ফেসবুক কর্তৃপক্ষ কর্তৃক ফেসবুক বার্তা হিসেবে বিকশিত হয় ৷ প্রথম দিকে এটিকে ফেসবুক চ্যাট নামে ডাকা হতো৷ সংস্থাটি ২০১০ সালে তাদের বার্তা আদান-প্রদানের পরিষেবাটিকে আরও নবরূপে সূচীত করে, এরপর আগস্ট ২০১১-তে স্বতন্ত্রভাবে আইওএস ও অ্যান্ড্রয়েড এর জন্য অ্যাপ্লিকেশনটি উন্মুক্ত করে। 
কিউ৪ ২০১৮ এর সম্মেলনে সংস্থাটি মেসেঞ্জার ভিত্তিক যোগাযোগের জন্য স্বাতন্ত্র্য ফেসবুক বাতায়ন হার্ডওয়্যার প্রকাশ করে। কয়েক বছর ধরে ফেসবুক বিভিন্ন অপারেটিং সিস্টেমের জন্য তাদের অ্যাপ্লিকেশনটি উন্মুক্ত করেছে, নিবেদিত ওয়েবসাইট ইন্টারফেস (ম্যাসেঞ্জার ডটকম) চালু করেছে এবং প্রধান ফেসবুক অ্যাপ্লিকেশন থেকে বার্তা আদান-প্রদানের কার্যকারিতা পৃথক করেছে, যা ব্যবহারকারীদের ওয়েব ইন্টারফেস ব্যবহার করতে বা স্বতন্ত্র অ্যাপ্লিকেশনটি ডাউনলোড করে ব্যবহার করতে অনুমোদন দেয়।
ব্যবহারকারী বার্তা প্রেরণ করতে এবং ছবি, ভিডিও, স্টিকার, অডিও এবং ফাইলসমূহ বিনিময় করতে পারে পাশাপাশি অন্যান্য ব্যবহারকারীর বার্তায় প্রতিক্রিয়া জানাতে এবং রোবটগুলোর সাথে প্রতিক্রিয়া জানাতে পারে। পরিষেবাটি ভিওআইপি এবং ভিডিও যোগাযোগ সমর্থন করে। এই স্বতন্ত্র অ্যাপ্লিকেশনটি একাধিক অ্যাকাউন্ট একই সাথে ব্যবহার, এক প্রান্ত থেকে আরেক প্রান্তে ঐচ্ছিক সুরক্ষিত কথোপকথন বজায়, এবং গেমস খেলা সমর্থন করে।
জানুয়ারি ২০১৭ সালে , ফেসবুক ঘোষণা করেছে নগদীকরণ ছিল ফেসবুকে মেসেঞ্জারের হোম ফিডে বিজ্ঞাপন দেখানোর পরীক্ষা ৷ সেই সময় এই পরীক্ষাটি অস্ট্রেলিয়া ও থাইল্যান্ডের কিছুসংখ্যক ব্যবহারকারীদের মধ্যে সীমাবদ্ধ ছিল৷ জুলাই মাসে, কোম্পানি ঘোষণা করে যে তারা একটি বিশ্বব্যাপী শ্রোতা পরীক্ষার বিস্তার করছে। মেসেঞ্জারের প্রধান, স্ট্যান চুদনভস্কি, ভেন্টারবেটকে বলেছেন "আমরা ধীরে শুরু করব... যখন যখন ব্যবহারকারীদের গড় can be sure to see them we truly don’t know because we’re just going to be very data-driven and user feedback-driven on making that decision". Facebook told "TechCrunch" that the advertisements' placement in the inbox depends on factors such as thread count, phone screen size, and pixel density. In a "TechCrunch" editorial by Devin Coldewey, he described the ads as "huge" in the space they occupy, "intolerable" in the way they appear in the user interface, and "irrelevant" due to the lack of context. Coldewey finished by writing "Advertising is how things get paid for on the internet, including TechCrunch, so I’m not an advocate of eliminating it or blocking it altogether. But bad advertising experiences can spoil a perfectly good app like (for the purposes of argument) Messenger. Messaging is a personal, purposeful use case and these ads are a bad way to monetize it."
সাফ ইবনে সাইয়্যাদ

সাফ ইবনে সাইয়্যাদ (), পরবর্তীতে পরিচিত আব্দুল্লাহ ইবনে সাইদ () হিসেবে, তিনি নবী মুহাম্মাদ (সা:) এবং তার সাথীদের সময় নবুওয়্যাতের কথিত দাবীদার ছিলেন, যিনি পরবর্তীতে রিদ্দার যুদ্ধের পর নিখোঁজ হয়েছিলেন। 
উমর ইবনে খাত্তাব এবং বর্তমানে কিছু পণ্ডিতের অনুমান, সে দাজ্জাল হতে পারে, যিনি পরবর্তীতে ভণ্ড মসীহ হিসেবে পৃথিবীতে আসবেন।
তিনি আরবীয় ইহুদি পরিবারে জন্মগ্রহণ করেছিলেন। তার নাম থেকে বোঝা যায়, তার পিতার নাম সাইয়্যাদ। শৈশব থেকে মুহাম্মাদের (সা:) প্রতি তার অহেতুক বিদ্বেষের কারণে তাকে দাজ্জাল হিসেবে অনুমান করা পণ্ডিতদের কাছে বলিষ্ঠ কারণ।
কৈশোরের শুরুতে ইবনে সাইয়্যাদ দাবী করেন যে, তিনি নবী এবং প্রাথমিকভাবে তাকে দাজ্জাল হিসেবে মনে করা হয়েছিল। কেননা তার বৈশিষ্ট্যগুলি ভণ্ড মসীহের মতোই ছিলঃ
এটি বর্ণনা করা হয় যে, মুহাম্মাদ (সা:) ইবনে সাইয়্যাদের সাথে সাক্ষাৎ করেন, সে সময় ইবনে সাইয়্যাদ কেবলমাত্র কৈশোরে পৌঁছেছিলেন।
মুহাম্মাদ (সা:) বললেনঃ "তুমি কি সাক্ষ্য দাও যে, আমি আল্লাহর রাসূল?"
ইবনে সাইয়্যাদ বললেনঃ "না, কিন্তু আপনি কি সাক্ষ্য দেন যে, আমি আল্লাহর রাসূল?"
অতঃপর উমার ইবনে খাত্তাব বললেনঃ "আল্লাহর রাসূল, আমাকে অনুমতি দিন; আমি তাকে হত্যা করি।"
অতঃপর মুহাম্মাদ (সা:) বললেনঃ "তোমার মতে যদি সে সেই ব্যক্তি (দাজ্জাল) হয়, তাহলে তুমি তাকে হত্যা করতে সক্ষম হবে না এবং যদি সে না হয়, তাহলে তাকে হত্যা করায় কোনই কল্যাণ নেই।"
সাহাবা (সাথী) আবু বকর সিদ্দিক বর্ণনা করেছেন যে, মুহাম্মাদ (সা:) দাজ্জাল সম্পর্কে বলেছেনঃ 
যখন আবু বকর সিদ্দিক এবং যুবাইর ইবনু আওয়াম ইবনে সাইয়্যাদ এর আবাসস্থল পরিদর্শন করেন, তখন তারা তার পিতা-মাতা সম্পর্কে মুহাম্মাদ (সা:) উল্লেখিত একই রকম বৈশিষ্ট্য পেয়েছেন।
হানাফি ইসলামি পণ্ডিত ড. ইসরার আহমেদ একটি বর্ণনার উদ্ধৃতি দিয়ে বলেন যে, সাফ ইবনে সাইয়্যাদের পিছন থেকে দেখার জৈবিক ক্ষমতা ছিল। এছাড়াও তিনি আরো উদ্ধৃত করেন যেঃ
"সহীহ মুসলিমের" কিছু বর্ণনাতে আরো জানা যায় যে, সাফ ইবনে সাইয়্যাদের মানুষের মন পড়ার ক্ষমতা ছিল। 
পূর্ণবয়স্ক অবস্থায় ইবনে সাইয়্যাদের অনুতাপ এবং ইসলাম গ্রহণঃ
নাফি বর্ণনা করেন যে, ইবনে উমার ইবনে সাইয়্যাদ (এখন আব্দুল্লাহ ইবনে সাইদ নামে পরিচিত) এর সাথে সাক্ষাৎ করেন এবং তার কিছু বন্ধুকে বললেনঃ
আপনি বলেন যে, সে (দাজ্জাল)।" 
ইবনে সাইয়্যাদ বললঃ "আল্লাহর শপথ, কখনো না।"
ইবনে উমার বললঃ 
তুমি আমাকে সত্য বলছো না; আল্লাহর শপথ! তোমাদের এক লোক তো আমাকে এ মর্মে খবর দিয়েছে যে, সে মৃত্যুবরণ করবে না, যতক্ষণ পর্যন্ত তোমাদের চাইতে সর্বাধিক বিত্তশালী এবং সন্তান-সন্ততি সম্পন্ন না হবে। আজ তো অনুরূপই হয়েছে বলে সে মন্তব্য করছে।"
আবু সাঈদ আল-খুদরী বর্ণনা করেনঃ 
ইবনে সাইয়্যাদ বললঃ
এমন কতিপয় লোকের সঙ্গে আমার সাক্ষাৎ ঘটেছে যারা ধারণা করে যে, আমিই দাজ্জাল।
মুহাম্মাদ (সা:) কি বলেননি যে, সে কাফির হবে; অথচ আমি মুসলিম এবং তিনি আরো বলেছেন যে, তার কোনো সন্তান থাকবে না, অথচ আমার সন্তান আছে এবং তিনি আরো বলেছেনঃ নিশ্চয়, আল্লাহ তাকে মক্কায় প্রবেশ থেকে বিরত রাখবেন, অথচ আমি হজ্জ্বের জন্য সেখানে যাচ্ছি।"
সে আরো বললঃ 
"আমি তার (দাজ্জালের) জন্মস্থান, তার বাসস্থান এবং তার বর্তমান অবস্থান সম্পর্কে জানি।"
সাফ ইবনে সাইয়্যাদ সাহাবী দের সাথে ইয়ামামার যুদ্ধে অংশগ্রহণ করেছিল। এটি রিদ্দার যুদ্ধের একটি যুদ্ধ ছিল, যা মুহাম্মাদের (সা:) মৃত্যুর পর স্ব-ঘোষিত নবী মুসায়লামা ইবনে হাবিবের বিরুদ্ধে খলীফা আবু বকর কর্তৃক পরিচালিত হয়েছিল।
ইবনে সাইয়্যাদ যুদ্ধের সময় অন্তর্ধারিত হয়েছিলেন এবং তার সাথীদের কেউ আর কখনো তাকে দেখেনি।
কাঠুয়া জেলা

কাঠুয়া জেলা হল ভারতের জম্মু ও কাশ্মীরের একটি জেলা। এই জেলার উত্তর-পশ্চিমে জম্মু, উত্তরে ডোডা এবং উধমপুর জেলা, পূর্বে হিমাচল প্রদেশ, দক্ষিণে পাঞ্জাব এবং পশ্চিমে পাকিস্তানের কার্যকরী সীমানা ঘিরে রয়েছে। এর ভূখণ্ড পাঞ্জাব/কাশ্মীর সীমান্তে সমৃদ্ধ কৃষিক্ষেত্র, হিমালয়ের পাদদেশে পূর্ব দিকে সমভূমি এবং পূর্বে পাহাড়ি পাহাড়ি অঞ্চল নিয়ে গঠিত।
কাঠুয়া জেলাটি আটটি ব্লকে বিভক্ত। এই ব্লকগুলি হল বন, বার্নোটি, বাশোলি, বিল্লাওয়ার, দুগ্গান, ঘাগওয়াল, হিরানগর, কাঠুয়া এবং লোহাই মলহার। এই জেলাতে প্রায় ৫১২টি গ্রাম রয়েছে।
কাঠুয়ার ঐতিহ্যবাহী ভাষা হ'ল ডোগ্রি। পূর্ব পাহাড়ী অঞ্চলে পাহাড়ি ভাষার প্রচলন রয়েছে। শিক্ষার প্রধান মাধ্যম হ'ল ইংরেজি, হিন্দি এবং উর্দু।
মুসলিম প্রধান রাজ্যের কাঠুয়া জেলা জম্মু জেলার মতো একটি হিন্দু সংখ্যাগরিষ্ঠ জেলা। ভারতের জনগণনা ২০১১ সালের হিসাবে জেলার মোট জনসংখ্যা ছিল ৬,১৫,৭১১; হিন্দু ধর্মাবলম্বী ছিল ৮৬.১১%, মুসলমানরা ১০.৪২%, শিখ ১.৫৫% এবং অন্যান্য (প্রধানত খ্রিস্টান) ০.৪২%।
অপেক্ষাকৃত নিরাপদ অঞ্চল, কাঠুয়া পাঞ্জাব অঞ্চলের ভারতীয় অংশের পাঞ্জাব রাজ্যে খালিস্তান বিচ্ছিন্নতাবাদী আন্দোলনের দ্বারা দীর্ঘ বিদ্রোহ থেকে রক্ষা পেয়েছিল, যা ১৯৯০-এর দশকের গোড়ার দিকে এর দক্ষিণে এসে শেষ হয়েছিল এবং এই জেলার উত্তরের দিকের জেলাগুলিতে কাশ্মীর উপত্যকায় চলমান বিদ্রোহ ১৯৮০-এর দশকে শুরু।
আন্দোত্র বংশের যোধ সিংহ প্রায় ২ হাজার বছর আগে হস্তিনাপুর থেকে কাঠুয়া চলে এসেছিলেন বলে বিশ্বাস করা হয়।
তার তিন পুত্র তারাফ তাজওয়াল, তারাফ মঞ্জালী এবং তারাফ ভাজওয়ালের তিনটি গ্রাম (হ্যামলেট) স্থাপন করেন। তাদের বংশধরদের এখন তাজওয়ালিয়া, ভাজওয়ালিয়া এবং আন্ডোত্রা উপ-জাতের খানওয়ালিয়া রাজপুত বলা হয়। ১৯২১ সালের আগে, কাঠুয়া জেলা জসরোটা জেলা হিসাবে পরিচিত ছিল। ১৯২১-১৯৩১ সময়কালের মধ্যে, প্রশাসনের ক্ষেত্রে জেলার সদর দফতর কাঠুয়ায় স্থানান্তরিত হয়।
২০১১ সালের আদমশুমারি অনুসারে কাঠুয়া জেলার জনসংখ্যা ৬,১৬,৪৩৫ জন, যা প্রায় সলোমন দ্বীপপুঞ্জের বা মার্কিন যুক্তরাষ্ট্রের ভার্মন্ট রাজ্যের সমান। এটি জনসংখ্যার হিসাবে ভারতের মোট ৬৪০টি জেলার মধ্যে ৫২১তম স্থানে রয়েছে। জেলাটির প্রতি বর্গকিলোমিটারে জনসংখ্যার ঘনত্ব ৩৪৬জন (৬৪০ জন/বর্গমাইল) ২০০১-এর দশকে এর জনসংখ্যা বৃদ্ধির হার ছিল ২০.৫৩%। কাঠুয়াতে লিঙ্গ অনুপাত হচ্ছে - প্রতি ১,০০০ পুরুষের বিপরীতে ৮৯০ জন মহিলা এবং এর সাক্ষরতার হার ৭৩.০৯%।
ভারতীয় ১০ টাকার নোট

ভারতীয় ১০ টাকার নোট ভারতীয় টাকার একটি মূল্য। ১৯৯৬ সালে মহাত্মা গান্ধী সিরিজের অংশ হিসাবে ভারতীয় রিজার্ভ ব্যাংক কর্তৃক প্রবর্তিত প্রথম নোটগুলির মধ্যে একটি ছিল ১০ টাকার ব্যাংক নোট। এই নোটগুলো মহাত্মা গান্ধী নতুন সিরিজের সাথে প্রচলন করেছে যা ২০১৮ সালের জানুয়ারী মাসে চালু করা হয়েছিল। একই সাথে ১০ টাকা মূল্যের মুদ্রার‌ও প্রচলিত আছে।
ঔপনিবেশিক শাসন আমলের সময় যখন ১৯২৩ সালে রিজার্ভ ব্যাংক অব ইন্ডিয়া মুদ্রা প্রচলনের দায়িত্ব পায় এবং ১০ টাকার ব্যাংক নোট জারি করে এবং তখন থেকে এটি প্রচলিত রয়েছে।
২০১৮ সালের ৫ জানুয়ারি, ভারতীয় রিজার্ভ ব্যাংক মহাত্মা গান্ধী নতুন সিরিজের অংশ হিসেবে একটি নতুন ও পুনঃনকশাকৃত ১০ টাকার ব্যাংক নোট বাজারে ছাড়ার ঘোষণা দেয়।
ভারতীয় রিজার্ভ ব্যাংক মহাত্মা গান্ধী (নতুন) সিরিজের জারিকৃত ১০ টাকা মূল্যমানের নোটের উল্টোদিকে কোনারকের সূর্য মন্দিরের মোটিফ রয়েছে, সূর্য মন্দির বিশ্ব ঐতিহ্যবাহী সাংস্কৃতিক স্থান। নোটটির বেস কালার হল চকোলেট ব্রাউন। ব্যাংক নোটটির মাত্রা ১২৩ মিমি × ৬৩ মিমি।
মহাত্মা গান্ধী সিরিজের ১০ টাকার নোটটি ১৩৭ × ৬৩ মিমি কমলা-ভায়োলেট রঙযুক্ত, টাকার উপরে ভারতীয় রিজার্ভ ব্যাংকের গভর্নরের স্বাক্ষর সহ মহাত্মা গান্ধীর প্রতিকৃতি রয়েছে। মুদ্রা শনাক্ত করতে দৃষ্টি প্রতিদ্বন্দ্বিদের সহায়তা করার জন্য এটিতে ব্রেইল বৈশিষ্ট্য রয়েছে। বিপরীত দিকটিতে একটি গণ্ডার, একটি হাতি এবং একটি বাঘের একক ছবি রয়েছে, তারা সবাই একত্রে ভারতের প্রাণিকুলের প্রতিনিধিত্ব করে।
১০ টাকার ব্যাংক নোটে যে সকল সুরক্ষা বৈশিষ্ট্যগুলি অন্তর্ভুক্ত আছে;
অন্যান্য ভারতীয় টাকার নোটগুলির মতো, ১০ টাকার নোটের পরিমাণ (মূল্য) ১৭ টি ভাষায় লেখা আছে। নোটের পিছনে, টাকার মূল্য ইংরেজি এবং হিন্দি ভাষাতে লেখা হয়। বিপরীতটি একটি ভাষা প্যানেল যা ২২ টি অষ্টম তফসিলভুক্ত ভাষার মধ্যে ১৫ টি রাজ্য ভাষা নোটের তালিকা প্রদর্শন করে । ভাষা বর্ণানুক্রমিকভাবে প্রদর্শিত হয়। প্যানেলের অন্তর্ভুক্ত ভাষাগুলি হল আসামি, বাংলা, গুজরাতি, কন্নড়, কাশ্মীরি, কঙ্কনি, মালয়ালম, মারাঠি, নেপালী, ওড়িয়া, পাঞ্জাবি, সংস্কৃত, তামিল, তেলুগু এবং উর্দু।
১৯৭০ সালে রিজার্ভ ব্যাংক লায়ন ক্যাপিটাল সিরিজের ১০ টাকা মূল্যের ব্যাংক নোট বাজারে ছাড়ে, যার উপর দিকে অশোক স্তম্ভ এবং হিন্দী, আসামি, বাংলা, গুজরাত, কন্নড়, কাশ্মীরী, মালয়েশাম, মারাঠা, ওডিয়া, পাঞ্জাবি, সংস্কৃত, তামিল, তেলুগু ও উর্দু ভাষায় টাকার মূল্যমান লেখা রয়েছে এবং অপরদিকে দুইটি ময়ুর ও ইংরেজি ভাষায় টাকার মূল্যমান লেখা রয়েছে।
ভারতীয় ৫০ টাকার নোট

ভারতীয় ৫০ টাকার নোট ভারতীয় টাকার একটি মূল্য। বর্তমানে ৫০ টাকার ব্যাংক নোট নতুন মহাত্মা গান্ধী সিরিজের অংশ হিসেবে প্রচলিত আছে। যাহোক, ৫০ টাকার পূর্ববর্তী ব্যাংক নোট (মহাত্মা গান্ধী সিরিজের অংশ) এখনও বৈধভাবে প্রচলিত আছে।
৫০ টাকার ব্যাংক নোটটি সর্বপ্রথম ১৯৭৫ সালে রিজার্ভ ব্যাংক অব ইন্ডিয়া (আরবিআই) কর্তৃক লায়ন ক্যাপিটাল সিরিজের অংশ হিসাবে প্রবর্তিত হয়েছিল, সেই নোটে অশোক স্তম্ভ ছিল। ১৯৯৬ সালে তা মহাত্মা গান্ধী সিরিজে মহাত্মা গান্ধীর জলছবি দ্বারা প্রতিস্থাপিত করা হয়েছিল।
২০১৬ সালের ১০ নভেম্বরে ভারতীয় রিজার্ভ ব্যাংক ঘোষণা দেয় যে, মহাত্মা গান্ধী নতুন সিরিজের অংশ হিসাবে একটি নতুন নকশাকৃত ₹৫০ টাকা নোট বাজারে ছাড়া হবে। ১৮ আগস্ট ২০১৭ সালে পূর্ব ঘোষণা অনুযায়ী নোটটি আনুষ্ঠানিকভাবে উন্মোচিত করে এবং এখন তার প্রচলন রয়েছে। ২০১৭ সালের ১৮ আগস্ট ভারতীয় রিজার্ভ ব্যাংক মহাত্মা গান্ধী (নতুন) সিরিজে একটি নতুন ৫০ টাকার নোট চালু করে। তবে, পূর্ববর্তী সিরিজের ₹৫০ টাকার নোটটি আইনগত দরপত্র হিসাবে চলতে থাকবে।
নোটটির নতুন সংস্করণে রথের সাথে হাম্পির চিত্র রয়েছে যা দেশের সাংস্কৃতিক ঐতিহ্যকে চিত্রিত করে। নোটটির জমিন ফ্লুরোসেন্ট নীল রঙের সাজানো। নোটটিতে অন্যান্য নকশার প্রান্তিক বা বিপরীত উভয়দিকেই জ্যামিতিক নিদর্শনগুলি সামগ্রিক রঙের স্কিমের সাথে প্রান্তিককরণ করা হয়েছে। ব্যাংক নোটটির মাত্রা ১৩৫ মিমি × ৬৬ মিমি।
২০১২ পর্যন্ত, নতুন নোটের সংশোধিত সংস্করণগুলিতে অন্তর্ভুক্ত করা হয়েছে। ২০১৪ সালের জানুয়ারিতে রির্জাভ ব্যাংক অব ইন্ডিয়া ঘোষণা করেছিল যে এটি ২০০৫ সালের আগে মুদ্রিত সমস্ত নোট প্রচলন থেকে ৩১ মার্চ ২০১৪ এর মধ্যে প্রত্যাহার করা হবে। পরে সময়সীমা ১ জানুয়ারি ২০১৫ ও তারও পরে ৩০ জুন ২০১৬ পর্যন্ত বাড়ানো হয়েছিল।
৫০ টাকার ব্যাংক নোটে যে সকল সুরক্ষা বৈশিষ্ট্যগুলি অন্তর্ভুক্ত আছে;
অন্যান্য ভারতীয় টাকার নোটগুলির মতো, ৫০ টাকার নোটের পরিমাণ (মূল্য) ১৭টি ভাষায় লেখা আছে। নোটের পিছনে, টাকার মূল্য ইংরেজি এবং হিন্দি ভাষাতে লেখা হয়। বিপরীতটি একটি ভাষা প্যানেল যা ২২টি অষ্টম তফসিলভুক্ত ভাষার মধ্যে ১৫টি রাজ্য ভাষা নোটের তালিকা প্রদর্শন করে। ভাষা বর্ণানুক্রমিকভাবে প্রদর্শিত হয়। প্যানেলের অন্তর্ভুক্ত ভাষাগুলি হল - আসামি, বাংলা, গুজরাটি, কন্নড়, কাশ্মীরি, কঙ্কনি, মালয়ালম, মারাঠি, নেপালী, ওড়িয়া, পাঞ্জাবি, সংস্কৃত, তামিল, তেলুগু এবং উর্দু।
খালেদা খানম (ঝিনাইদহের রাজনীতিবিদ)

খালেদা খানম বাংলাদেশ আওয়ামী লীগের রাজনীতিবিদ যিনি একাদশ জাতীয় সংসদে সংরক্ষিত মহিলা ২৭ আসনের সংসদ সদস্য।
খালেদা খানম ঝিনাইদহ শহরের পানির ট্যাংক হামদাহ খন্দকার পাড়ায় জন্মগ্রহণ করেন। তার পিতার নাম গোলাম রহমান মিয়া। মাতার নাম রহিমা খাতুন।
খালেদা খানম বাংলাদেশ আওয়ামী লীগের রাজনীতিবিদ। তিনি একাদশ জাতীয় সংসদের সংরক্ষিত নারী আসন ২৭ থেকে প্রথমবারের মত বাংলাদেশ আওয়ামী লীগের মনোনীত সংসদ সদস্য হন।
পনস

পনস () (লাতিন ভাষায় যার অর্থ "সেতু") হচ্ছে মস্তিষ্কের ব্রেইনস্টেমের একটি অংশ যা মানুষ ও অন্যান্য দ্বিপদী প্রাণিতে দেখা যায়। মস্তিষ্কের এটির অবস্থান মধ্যমস্তিষ্কের নিচে, মেডুলা অবলংগাটার ঠিক ওপরে এবং লঘুমস্তিষ্কের সামনে মস্তিষ্কের ভেতরের দিকে।
ইতালীয় শারীস্থানবিদ ও শল্যচিকিৎসক কোস্তানযো ভেরোলিওর (১৫৪৩–১৫৭৫) নাম অনুসারে পনসকে পনস ভেরোলি নামেও অভিহিত করা হয়। ব্রেইনস্টেমের এই অংশে স্নায়ু পথ এবং স্নায়ু নালী রয়েছে যারা গুরুমস্তিষ্ক থেকে লঘুমস্তিষ্ক ও মেডুলায় তথ্য প্রদান করে। এছাড়াও স্নায়ু নালীর মাধ্যমে পনস থ্যালামাসে সংজ্ঞাবহ বা সেনসরি তথ্য প্রদান করে।
ব্রেইনস্টেমে থাকা পনসের অবস্থান পশ্চাৎমস্তিষ্ক ও মেডুলা অবলংগাটার মাঝে এবং লঘুমস্তিষ্ক বা সেরিবেলামের সামনে। পনস এবং মেডুলার মধ্যে পার্থক্যকারী খাঁজটি ইনফিরিওর পন্টাইন সাল্কাস হিসেবে পরিচিত। পনসকে বৃহদার্থে পন্সের বেসিলার অংশ বা ভেন্ট্রাল পনস এবং পন্টাইন টেগমেন্টাম বা ডর্সাল পনস, এই দুই ভাগে ভাগ করা হয়। ভেন্ট্রাল পৃষ্ঠের মধ্যরেখা বরাবর নিচের দিকে অবস্থিত খাঁজটিকে বেসিলার সাল্কাস বলা হয় যেখানে বেসিলার ধমনি অবস্থিত যা মস্তিষ্কের ব্রেইনস্টেমে অক্সিজেন সমৃদ্ধ রক্ত সরবরাহ করে। অবশ্য পনসের বেশিরভাগ অংশে অক্সিজেন সমৃদ্ধ রক্ত সরবরাহ করে পন্টাইন ধমনি যা নিজেও বেসিলারি ধমনি থেকে সৃষ্ট একটি শাখা। পনসের একটি ক্ষুদ্র অংশে অ্যান্টেরিও এবং পোস্টেরিওর ইনফিরিওর সেরিবেলার ধমনির মাধ্যমে রক্ত সরবরাহ করা হয়। এটি পশ্চাৎ মস্তিষ্কের অংশ।
মানব পনসের লম্বায় প্রায় ২.৫ সেন্টিমিটার (০.৯৮ ইঞ্চি)। পাশ থেকে এটিকে মেডুলার ওপর ফুলে ওঠা একটি অংশের মতো দেখতে মনে হলেও মস্তিষ্কের পেছন দিক থেকে এটিকে দুই জোড়া মোট বৃন্তের মতো দেখায় যা সেরিবেলার পেন্ডুকল নামে পরিচিত। এই সেরিবেলার পেন্ডুকলের মাধ্যমেই পনস লঘুমস্তিষ্ক ও পশ্চৎমস্তিষ্কের সাথে যুক্ত যেখানে মধ্য সেরিবেলার পেন্ডুকল পনসকে লঘুমস্তিষ্কের সাথে এবং সুপিরিয়র সেরিবেলার পেন্ডুকল পশ্চাৎমস্তিষ্কের সাথে যুক্ত করেছে।
১৩তম বাচসাস পুরস্কার

১৩তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের ত্রয়োদশ আয়োজন। ১৯৮৫ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৪টি বিভাগে ১২ জন বিজয়ীকে পুরস্কার প্রদান করা হয়। "দহন" চলচ্চিত্রটি সর্বাধিক ১০টি বিভাগে পুরস্কার অর্জন করে।
প্রত্নভূগোল

প্রত্ন ভূগোল হলো ঐতিহাসিক ভূগোলের অধ্যয়ন; সাধারণতঃ প্রাকৃতিক ভূদৃশ্য নিয়ে আলোচনা করা হয় যেখানে। প্রত্ন ভূগোলে মানবিক পরিবেশ বা সাংস্কৃতিক পরিবেশ সংক্রান্ত অধ্যয়নও অন্তর্ভুক্ত থাকতে পারে। ভূদৃশ্যগুলির অধ্যয়নের উপর যখন বিশেষভাবে দৃষ্টিনিবন্ধ করা হয়, তখন মাঝে মাঝে প্রত্ন ভূগোলের পরিবর্তে প্রত্ন ভূমিরূপবিদ্যা শব্দটি ব্যবহৃত হয়।
প্রত্ন ভূগোল এমন তথ্য দেয় যা বিভিন্ন বৈজ্ঞানিক প্রসঙ্গ বুঝার জন্য গুরুত্বপূর্ণ। উদাহরণস্বরূপ, পললবহুল অববাহিকাগুলির প্রত্ন ভৌগোলিক বিশ্লেষণ খনিজ তেল সম্পর্কিত ভূতত্ত্বের ক্ষেত্রে গুরুত্বপূর্ণ ভূমিকা পালন করে, কারণ পৃথিবী পৃষ্ঠের প্রাচীন ভূতাত্ত্বিক পরিবেশগুলি সম্পর্কিত বিভিন্ন তথ্য স্তরীভূত শিলাতে সংরক্ষিত রয়েছে। প্রত্ন ভূগোলবিদেরা বিলুপ্তপ্রায় প্রজাতির বিবর্তনীয় বিকাশের সূত্রের জন্য জীবাশ্মের সাথে যুক্ত পলল পরিবেশ নিয়েও অধ্যয়ন করে থাকে। এবং প্রত্ন ভৌগোলিক প্রমাণগুলি মহাদেশীয় প্রবাহের তত্ত্বের বিকাশে অবদান রেখেছে এবং বর্তমান ভাসমান প্লেট তত্ত্বগুলির ক্ষেত্রেও তা অব্যাহত রয়েছে, যেমনঃ প্যানগিয়া এবং পান্থলেসার মতো প্রাচীন মহাসাগরগুলির অক্ষাংশ ও অবস্থান সম্পর্কে তথ্য দেয়, ফলে প্রাগৈতিহাসিক মহাদেশ এবং মহাসাগরগুলির চিত্র পুনর্গঠনে সক্ষম হয়।
১৪তম বাচসাস পুরস্কার

১৪তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের চতুর্দশ আয়োজন। ১৯৮৬ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ২০টি বিভাগে ১৭ জন বিজয়ীকে পুরস্কার প্রদান করা হয়। "পরিণীতা" শ্রেষ্ঠ চলচ্চিত্রসহ সর্বাধিক ৮টি বিভাগে পুরস্কার অর্জন করে।
১৫তম বাচসাস পুরস্কার

১৫তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের পঞ্চদশ আয়োজন। ১৯৮৭ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৭টি বিভাগে ১৪ জন বিজয়ীকে পুরস্কার প্রদান করা হয়। "রাজলক্ষ্মী শ্রীকান্ত" শ্রেষ্ঠ চলচ্চিত্রসহ সর্বাধিক ১০টি বিভাগে পুরস্কার অর্জন করে।
১৬তম বাচসাস পুরস্কার

১৬তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের ষোড়শ আয়োজন। ১৯৮৮ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৯টি বিভাগে ১৮ জন বিজয়ীকে পুরস্কার প্রদান করা হয়। "হীরামতি" চলচ্চিত্রটি সর্বাধিক ৭টি বিভাগে পুরস্কার অর্জন করে।